Projekts

**LATVIJAS REPUBLIKAS MINISTRU KABINETS**

2015.gada Noteikumi Nr.\_\_\_\_\_\_

Rīgā (prot. Nr. ­­ .§)

**Pedagogu darba samaksas un valsts finansējuma pedagogu darba samaksai aprēķināšanas un piešķiršanas noteikumi**

Izdoti saskaņā ar [Izglītības likuma](http://likumi.lv/ta/id/50759-izglitibas-likums)

[14.panta](http://likumi.lv/ta/id/50759-izglitibas-likums#p14) 3., 16., 22. un 24. punktu,
[Vispārējās izglītības likuma](http://likumi.lv/ta/id/20243-visparejas-izglitibas-likums) [4.panta](http://likumi.lv/ta/id/20243-visparejas-izglitibas-likums#p4) 3.1, 3.2 un 3.3 punktu

Profesionālās izglītības likuma 7.panta 12.punktu

**I. Vispārīgie jautājumi**

1. Noteikumi nosaka:

1.1. pedagogu darba samaksas kārtību, darba samaksas apmēru un pedagogu darba slodzes lielumu;

1.2. kārtību, kādā Izglītības un zinātnes ministrija aprēķina un sadala mērķdotāciju šādu pašvaldības izglītības iestāžu pedagogu darba samaksai:

1.2.1. vispārējās izglītības iestāžu pedagogiem, tai skaitā bērnu no piecu gadu vecuma izglītošanā nodarbinātajiem pirmsskolas izglītības iestāžu pedagogiem,

1.2.2. profesionālās izglītības iestāžu pedagogiem,kuri īsteno profesionālās pamatizglītības, arodizglītības un profesionālās vidējās izglītības programmas;

1.2.3. interešu izglītības skolotājiem;

1.3. kārtību, kādā valsts finansē pirmsskolas izglītības programmas bērniem no piecu gadu vecuma līdz pamatizglītības ieguves uzsākšanai, pamatizglītības un vispārējās vidējās izglītības programmas un profesionālās izglītības programmas (izņemot profesionālās ievirzes izglītības programmas un profesionālās tālākizglītības programmas), kuras īsteno privātās izglītības iestādes;

 1.4. kārtību, kādā ministrijas aprēķina valsts finansējumu padotības izglītības iestādēm pedagogu darba samaksai.

1.5. kārtību, kādā Kultūras ministrija aprēķina un sadala:

1.5.1. valsts budžeta dotāciju tās padotībā esošajām profesionālās vidējās izglītības iestādēm;

1.5.2. valsts budžeta mērķdotāciju pašvaldību profesionālās vidējās izglītības iestādēm, kurām finansējumu piešķir no Kultūras ministrijas budžeta;

1.5.3. valsts budžeta mērķdotāciju pašvaldības un citu dibinātāju izglītības iestādēm, kuras īsteno profesionālās ievirzes mākslas, mūzikas un dejas izglītības programmas;

1.6. nozaru ministrijas, kas nav minētas 1.2. un 1.5. punktā, aprēķina un sadala valsts budžeta dotāciju to padotībā esošo izglītības iestāžu pedagogu darba samaksai.

 2. Kultūras ministrija šo noteikumu 1.5. apakšpunktā minēto dotāciju un mērķdotāciju aprēķina un sadala saskaņā ar šo noteikumu 30., 31., 32., 33., 34., 35., 36., 37., 38., 39. un 40.punktā minēto.

**II. Darba slodze vispārējās, profesionālās un interešu izglītības pedagogiem**

3. Pedagoga darba slodzē saskaņā ar viņa amata aprakstu iekļauj mācību stundu vadīšanu un to sagatavošanu, darbu ar izglītojamajiem individuāli un grupās pēc mācību stundām, kā arī līdzdalību izglītības iestādes attīstības veicināšanā.

4. Pedagoga darba slodzi plāno izglītības iestādes vadītājs sadarbībā ar pedagogu, nosakot darba pienākumus gada laikā atbilstoši šādai proporcijai:

 4.1. vispārējās vidējās izglītības skolotājiem, vispārējās pamatizglītības skolotājiem, sākumizglītības skolotājiem un profesionālās izglītības skolotājiem:

 4.1.1. mācību stundu vadīšana un sagatavošana – līdz 77 procentiem no apmaksāto stundu skaita gadā;

 4.1.2. darbs ar izglītojamajiem individuāli un grupās pēc mācību stundām – līdz 22 procentiem no apmaksāto stundu skaita gadā;

 4.1.3. līdzdalība izglītības iestādes attīstības veicināšanā – līdz 11 procentiem no apmaksāto stundu skaita gadā;

 4.2. pirmsskolas pedagogiem:

 4.2.1. rotaļnodarbību vadīšana un sagatavošana, darbs ar izglītojamajiem pēc rotaļnodarbībām – līdz 90 procentiem no apmaksāto stundu skaita gadā;

 4.2.2. līdzdalība izglītības iestādes attīstības veicināšanā – līdz 10 procentiem no apmaksāto stundu skaita gadā;

4.3. profesionālās ievirzes izglītības mūzikā, mākslā un dejā skolotājiem:

4.3.1. mācību stundu vadīšanai un sagatavošanai – līdz 85 procentiem no apmaksāto stundu skaita gadā;

4.3.2. individuālais darbs ar izglītojamajiem – līdz 10 procentiem no apmaksāto stundu skaita gadā;

 4.3.3. līdzdalība izglītības iestādes attīstības veicināšanā – līdz 5 procentiem no apmaksāto stundu skaita gadā;

 4.4. profesionālās ievirzes sporta izglītības pedagogiem:

 4.4.1. nodarbību vadīšana un sagatavošana – līdz 85 procentiem no apmaksāto stundu skaita gadā;

 4.4.2. individuālais darbs ar izglītojamajiem – līdz 10 procentiem no apmaksāto stundu skaita gadā;

4.4.3. līdzdalība izglītības iestādes attīstības veicināšanā – līdz 10 procentiem no apmaksāto stundu skaita gadā;

 4.5. interešu izglītības pedagogiem:

 4.5.1. nodarbību vadīšanai un sagatavošanai – līdz 80 procentiem no apmaksāto stundu skaita gadā;

 4.5.2. individuālais darbs ar izglītojamajiem – līdz 10 procentiem no apmaksāto stundu skaita gadā;

 4.5.3. līdzdalība izglītības iestādes attīstības veicināšanā – līdz 10 procentiem no apmaksāto stundu skaita gadā;

 4.6. izglītības psihologiem un skolotājiem logopēdiem:

 4.6.1. nodarbību sagatavošana un vadīšana, darbs ar izglītojamajiem individuāli un grupās – līdz 95 procentiem no apmaksāto stundu skaita gadā;

 4.6.2. līdzdalība izglītības iestādes attīstības veicināšanā – līdz 10 procentiem no apmaksāto stundu skaita gadā.

5. Pagarinātās dienas grupas skolotāju vai pedagogu, kuri veic klases audzinātāja pienākumus vairākās klasēs (grupās), internāta, dienesta viesnīcas skolotāju, izglītības iestādes bibliotekāru, pedagogu karjeras konsultantu un sociālo pedagogu darba slodzes plānošanā nepiemēro šo noteikumu 4. punktu.

6. Pedagoga darba slodze nedrīkst pārsniegt Darba likumā noteikto normālo nedēļas darba laiku – 40 stundas nedēļā, neskaitot promesoša pedagoga aizvietošanu.

 7. Vispārējās izglītības skolotājiem un profesionālās izglītības skolotājiem mācību stundu vadīšanai un sagatavošanai paredzēto minimālo laiku astronomiskajās stundās aprēķina, mācību stundu skaitu nedēļā reizinot ar koeficientu:

 7.1. valodu un literatūras, matemātikas un profesionālās izglītības mācību priekšmetos (izņemot profesionālās ievirzes programmu mācību priekšmetus) – 1,2;

 7.2. fizikas, ķīmijas, bioloģijas, dabaszinību un vēstures mācību priekšmetos – 1,13;

 7.3. sociālo zinību, vizuālās mākslas, mūzikas, informātikas, mājturības un tehnoloģiju, ekonomikas, kulturoloģijas un sporta mācību priekšmetos – 1,07;

 7.4. profesionālās ievirzes programmu mācību priekšmetos – 1,07;

**III. Amata algas grupu un mēnešalgas noteikšanas kārtība vispārējās, profesionālās un interešu izglītības pedagogiem**

8. Pedagoga amata alga atbilst vienai pedagoga amata vienībai, kuru aprēķina atbilstoši šo noteikumu 1.pielikumā noteiktajai pedagoga slodzei stundās nedēļā un gadā.

9. Vispārējās izglītības iestāžu, profesionālās izglītības iestāžu, interešu izglītības iestāžu vadītājiem, viņu vietniekiem, struktūrvienību vadītājiem un izglītības metodiķiem amata algu nosaka saskaņā ar šo noteikumu [2.pielikuma](http://likumi.lv/doc.php?id=195578#piel1) 1.tabulu.

10. Skolotāja amata algu aprēķin~~a~~ saskaņā ar 2.pielikuma 2.tabulu atbilstoši izglītības iestādes grupai.

11. Vispārējās izglītības iestādes (izņemot pirmsskolas izglītības iestādes), pašvaldību un privātās profesionālās izglītības iestādes grupu nosaka saskaņā ar šo noteikumu 12.punktā noteikto vidējo izglītojamo skaitu dalot ar šo noteikumu 13.punktā noteikto vidējo klašu/grupu komplektu skaitu, izņemot klašu/grupu komplektu skaitu vispārējās izglītības iestādēs, kurās ir atvērtas atsevišķas klases speciālās pamatizglītības programmās izglītojamajiem ar garīgās attīstības traucējumiem un speciālās pamatizglītības programmās izglītojamajiem ar smagiem garīgās attīstības traucējumiem vai vairākiem attīstības traucējumiem:

11.1. 1.grupā – vidējais izglītojamo skaits klasē/grupā mazāks par 13;

11.2. 2.grupā – vidējais izglītojamo skaits klasē/grupā no 13, bet mazāks par 19;

 11.3. 3.grupā – vidējais izglītojamo skaits klasē/grupā no 19, bet mazāks par 25;

 11.4. 4.grupā – vidējais izglītojamo skaits klasē/grupā 25 vai vairāk.

12. Vidējo izglītojamo skaitu 11.punktā minētajās iestādēs aprēķina, izmantojot formulu:

**Vsk = S1×5+S2×3+ S3×4**

 **12,**  kur

Vsk – vidējais izglītojamo skaits kārtējā gadā vispārējās izglītības iestādē;

S1 - Valsts izglītības informācijas sistēmā (turpmāk – sistēma) kārtējā gada 1.janvārī reģistrēto izglītojamo skaits;

S2 - sistēmā kārtējā gada 27.maijā reģistrēto izglītojamo skaits;

S3 - sistēmā kārtējā gada 10.jūlijā reģistrēto izglītojamo skaits.

13. Vidējo klašu/grupu komplektu skaitu šo noteikumu 12.punktā minētajās izglītības iestādēs aprēķina, kārtējā gada 1.janvārī, 27.maijā un 10.jūlijā sistēmā reģistrēto klašu/grupu komplektu skaitu summējot un dalot ar trīs.

 14. Valsts dibinātajās profesionālās izglītības iestādēs (izņemot pašvaldību profesionālās vidējās izglītības iestādes, kurām finansējumu piešķir no Kultūras ministrijas budžeta, un pašvaldību un privātās profesionālās ievirzes izglītības iestādes) profesionālās izglītības skolotāja amata algas lielumu nosaka saskaņā ar 2.pielikuma 2.tabulu atbilstoši izglītības iestādes vidējam izglītojamo skaitam gadā, kas tiek finansēti no valsts budžeta:

14.1. 1.grupā – vidējais izglītojamo skaits iestādē mazāks par 300;

14.2. 2.grupā – vidējais izglītojamo skaits iestādē no 300, bet mazāks par 500;

14.3. 3.grupā – vidējais izglītojamo skaits iestādē no 500, bet mazāks par 800;

14.4. 4.grupā – vidējais izglītojamo skaits iestādē 800 vai vairāk.

15. Vidējo izglītojamo skaitu šo noteikumu 14.punktā minētajās iestādēs aprēķina, izmantojot formulu:

**Vsk = S1×5+S2×4+ S3×3 12,** kur

Vsk – vidējais izglītojamo skaits profesionālās izglītības iestādē;

S1 - sistēmā kārtējā gada 1.janvārī reģistrēto izglītojamo skaits;

S2 - sistēmā kārtējā gada 27.maijā reģistrēto izglītojamo skaits.

 S3 - sistēmā kārtējā gada 1.oktobrī reģistrēto izglītojamo skaits.

16. Šo noteikumu 12.punktā un 15.punktā minēto formulu nepiemēro izglītības iestādēm, kuras tiek atvērtas vai reorganizētas no kārtējā gada 1.septembra. Aprēķinot valsts finansējuma apmēru pedagogu darba samaksai minētajām izglītības iestādēm, izmanto informāciju par bērnu un izglītojamo skaitu pa klasēm (grupām) un izglītības programmām, ko iestādes dibinātājs ir iesniedzis Izglītības un zinātnes ministrijā līdz attiecīgā gada 10.jūlijam.

17. Pirmskolas izglītības pedagoga amata algu nosaka saskaņā ar 2.pielikuma 2.tabulu atbilstoši pirmskolas izglītības iestādes grupai, kuru nosaka, sistēmā kārtējā gada 10.jūlijā reģistrēto izglītības iestādes izglītojamo skaitu pirmskolas izglītības programmā dalot ar grupu skaitu izglītības iestādē:

17.1. 1.grupā – vidējais izglītojamo skaits grupā mazāks par 10;

17.2. 2.grupā – vidējais izglītojamo skaits grupā no 10, bet mazāks par 20;

 17.3. 3.grupā – vidējais izglītojamo skaits grupā 20 vai vairāk.

18. Pedagogu, izņemot šo noteikumu 9., 10. un 17.punktā minētos, amata algu nosaka saskaņā ar šo noteikumu [2.pielikuma](http://likumi.lv/doc.php?id=195578#piel1) 3.tabulu.

19. Vispārējās izglītības iestāžu, profesionālās ievirzes izglītības iestāžu pedagogiem un interešu izglītības skolotājiem, kuriem tarifikācijā ir noteikta darba slodze nedēļā, mēnešalgu aprēķina pēc šādas formulas:

 *M = A×*  *st : sl*, kur

*M -* mēnešalga*,*

*A* – amata alga,

*st* – darba stundu skaits nedēļā,

*sl* – darba slodze nedēļā, kas atbilst vienai amata vienībai.

20. Profesionālās izglītības iestāžu pedagogiem (izņemot profesionālās ievirzes izglītības pedagogus), kuriem tarifikācijā ir noteikta darba slodze gadā, mēnešalgu aprēķina pēc šādas formulas:

*M = A ×*  *st : sl*, kur

*M -* mēnešalga,

*A* – amata alga,

*st* – darba stundu skaits gadā,

*sl* – darba slodze gadā, kas atbilst vienai amata vienībai.

21. Izglītības iestādes vadītāja mēnešalgu no kārtējā gada 1.septembra līdz nākamā gada 31.augustam nosaka izglītības iestādes dibinātājs atbilstoši šo noteikumu 12.punktā noteiktajam vidējam izglītojamo skaitam. Profesionālās izglītības iestādes vadītāja mēnešalgu no kārtējā gada 1.oktobra līdz nākamā gada 30.septembrim nosaka izglītības iestādes dibinātājs atbilstoši šo noteikumu 15.punktā noteiktajam vidējam izglītojamo skaitam.

22. Pedagogu mēnešalgu no kārtējā gada 1.septembra līdz nākamā gada 31.augustam nosaka izglītības iestādes vadītājs. Iestādes vadītājam ir tiesības apstiprinātā finansējuma ietvaros skolotāja amata algu noteikt piecus procentus augstāk vai zemāk no izglītības iestāžu grupai noteiktās skolotāja amata algas.

23. Iestādes vadītājs veic tarifikāciju uz 1.septembri saskaņā ar šo noteikumu [3.pielikumu](http://likumi.lv/doc.php?id=195578#piel2). Tarifikācijā norāda katra pedagoga slodzi, kā arī vakanto pedagogu amatu vienību skaitu atbilstoši izglītības programmas mācību priekšmetu stundu plānam, mācību-treniņu nodarbību plānam un pedagogam noteiktajiem amata pienākumiem. Ja pedagoga mēneša darba samaksas noteikšanas kritēriji mainās, veic pedagoga darba pārtarifikāciju.

24. Lai nodrošinātu tarifikācijas atbilstību piešķirtajai valsts budžeta mērķdotācijai un dotācijai, izglītības iestādes vadītājs atbilstoši izglītības iestādes padotībai saskaņo tarifikāciju ar izglītības iestādes dibinātāju vai tā noteikto kompetento iestādi.

25. Vispārējās izglītības, profesionālās izglītības un interešu izglītības iestāžu direktori un viņu vietnieki, struktūrvienību vadītāji izglītības jomā, izglītības metodiķi, sporta organizatori, izglītības iestāžu bibliotekāri, pirmsskolas izglītības iestāžu vadītāji, viņu vietnieki un metodiķi, kuru darba slodze atbilst vienai amata vienībai, savu amata pienākumu ietvaros var veikt pedagoga darbu līdz septiņām stundām nedēļā, nesaņemot par to papildu samaksu, izņemot gadījumus, kad tiek veikta promesoša skolotāja aizvietošana.

26. Profesionālās izglītības iestāžu pedagogiem, kuri nepilnu laiku piedalās izglītības programmas īstenošanā, var piemērot stundu atalgojumu. Stundas izmaksu aprēķina, dalot pedagoga amata algu ar amata vienībai noteikto stundu skaitu attiecīgajā mēnesī.

27. Par promesoša pedagoga aizvietošanu pedagogs saņem papildu samaksu atbilstoši papildus nostrādātajam stundu skaitam mācību stundu vadīšanā un sagatavošanā, kā arī sniedzot atbalstu izglītojamajiem.

28. Par darba apjoma palielināšanu, veicot papildu pedagoģisko darbu, iestādes darba samaksas fonda ietvaros var noteikt piemaksu līdz 30 procentu apmērā no amata algas vai stundas izmaksas, kas noteikta papildu darba veicējam.

29. Ņemot vērā personisko darba ieguldījumu, pedagogu var prēmēt vai piešķirt naudas balvu, izmantojot ietaupītos valsts budžeta līdzekļus darba samaksai. Prēmiju kopējais apjoms kalendārā gada laikā nedrīkst pārsniegt 120 procentus no pedagoga mēnešalgas. Izglītības iestāžu vadītājiem paredzētās naudas balvas vai prēmijas apmērus nosaka izglītības iestādes dibinātājs, pārējiem pedagogiem – iestādes vadītājs saskaņā ar izglītības iestādē apstiprināto naudas balvas vai prēmijas piešķiršanas kārtību.

30. Pedagogiem, kuriem ir piešķirta profesionālās darbības 3., 4. un 5. kvalitātes pakāpe un kas reģistrēta sistēmā kārtējā gada 27.maijā, nosaka piemaksu attiecīgi 50,00 *euro*, 130,00 *euro* un 170,00 *euro* apmērā par vienu pedagoga amata vienību proporcionāli tarificētajai slodzei. Vispārējās izglītības un profesionālās izglītības iestāžu direktoriem un viņu vietniekiem, struktūrvienību vadītājiem izglītības jomā, izglītības metodiķiem, sporta organizatoriem, pirmsskolas izglītības iestāžu vadītājiem, viņu vietniekiem un metodiķiem, izglītības iestāžu bibliotekāriem minēto piemaksu par pedagoģisko darbu nosaka proporcionāli viņiem tarificētajai pedagoga slodzei (atbilstoši šo noteikumu 23. punktā minētajam).

**IV. Vispārējās, profesionālās un interešu izglītības pedagogu amata vienību skaita aprēķināšana mērķdotācijas un dotācijas apmēra noteikšanai**

31. Skolotāju amata vienību skaitu katrai izglītības iestādei aprēķina, izmantojot šādu formulu:

$$AV=\frac{\sum\_{}^{}(P×K)×I}{R×G×T}, kur$$

AV – skolotāju amata vienību skaits izglītības iestādē;

P – normētais izglītojamo skaits izglītības pakāpē, kuru iegūst, vidējam izglītojamo skaitam piemērojot šo noteikumu 32., 33., 34. un 35.punktā minētos izglītības programmu koeficientus;

K – vidējais vienam izglītojamajam paredzētais mācību stundu skaits nedēļā atbilstoši izglītības pakāpei;

I – mācību stundas ilguma koeficients;

R – izglītojamo/skolotāju proporcija;

G – skolotāja darba slodze nedēļā;

T – vidējā mācību stundu skaita attiecība pret apmaksāto stundu skaitu vienā skolotāja amata vienībā.

32. Nosakot normēto izglītojamo skaitu izglītības pakāpē (P), izglītojamo skaitam piemēro papildu koeficientus šādām izglītības programmām:

32.1. izglītojamo skaitam, kas apgūst speciālās izglītības programmas speciālajās izglītības iestādēs, – koeficientu 1,8;

32.2. izglītojamo skaitam, kas apgūst speciālās izglītības programmas vispārējās izglītības iestādēs speciālās izglītības klasēs (grupās) vai integrēti, – koeficientu 2;

32.3. izglītojamo skaitam vakara (maiņu) vispārējās izglītības programmās piemēro koeficientu 0,75;

32.4. izglītojamo skaitam neklātienes (tai skaitā – tālmācības) vispārējās izglītības programmās piemēro koeficientu 0,5;

32.5. pamatizglītības humanitārā un sociālā virziena programmās, matemātikas, dabaszinību un tehnikas virziena programmās, kā arī profesionāli orientētā virziena programmās (izņemot mūzikas programmas) ar padziļinātu mācību priekšmeta apguvi piemēro koeficientu 1,2;

32.6. pamatizglītības profesionāli orientēta virziena programmās ar padziļinātu mūzikas apguvi piemēro koeficientu 1,3;

32.7. pamatizglītības pedagoģiskās un sociālās korekcijas programmās piemēro koeficientu 1,2;

32.8. ilgstoši slimojošajiem izglītojamajiem paredzētajās vispārējās pamatizglītības programmās, kuras īsteno slimnīcās, iepriekšējā gada izglītojamo vidējam skaitam, ko pašvaldība uz kārtējā gada 1.septembri iesniedz Izglītības un zinātnes ministrijā, piemēro koeficientu 0,81;

32.9. eksterņiem piemēro koeficientu 0,08.

33. Profesionālās vidējās izglītības mākslas programmām (izņemot Kultūras ministrijas pārraudzībā esošās programmas) skolotāju amata vienību aprēķinā izglītojamo skaitam piemēro koeficientu 1,27.

34. Pedagoģiskās korekcijas programmām profesionālās izglītības iestādēs skolotāju amata vienību aprēķinā izglītojamo skaitam piemēro koeficientu 1,48.

35. Kultūras ministrijas pārraudzībā esošajām izglītības iestādēm skolotāju amata vienību aprēķinā izglītojamo skaitam piemēro papildu koeficientus šādām izglītības programmām:

35.1. profesionālās vidējās izglītības mākslas programmām – 2,2;

35.2. profesionālās vidējās izglītības mūzikas programmām – 3,16;

35.3. profesionālās vidējās izglītības teātra un dejas programmām – 2;

35.4. profesionālās ievirzes mākslā, mūzikā, teātrī un dejā izglītības programmām – 1,3.

36. Vidējo vienam izglītojamajam paredzēto mācību stundu skaitu nedēļā (K) atbilstoši izglītības pakāpei un izglītības programmai nosaka saskaņā ar šo noteikumu 4.pielikumu.

37. Vidējās izglītojamo/skolotāju proporcijas (R) sadalījums ir šāds:

37.1. vispārējās izglītības iestādēs (izņemot pirmskolas, speciālās izglītības iestādes un valsts dibināto sociālās korekcijas izglītības iestādi) – no 6:1 līdz 16:1, atbilstoši formulai: **R = 3×Vsk0,24**, kur **Vsk** – vidējais izglītojamo skaits skolā;

37.2. speciālajās izglītības iestādēs – 6:1;

37.3. pirmskolas izglītības iestādēs/grupās, kas īsteno pirmsskolas izglītības programmas bērniem no piecu gadu vecuma līdz pamatizglītības ieguves uzsākšanai:

37.3.1. novados – 7:1;

37.3.2. republikas pilsētās –10,35:1;

37.4. profesionālās izglītības iestādēs, izņemot izglītojamo skaitu vispārējās izglītības programmās:

37.4.1. 12:1, ja vidējais izglītojamo skaits iestādē mazāks par 300;

37.4.2. 13:1, ja vidējais izglītojamo skaits iestādē no 300, bet mazāks par 500;

37.4.3. 14:1, ja vidējais izglītojamo skaits iestādē no 500 bet mazāks par 800;

37.4.4. 15:1, ja vidējais izglītojamo skaits iestādē 800 vai vairāk;

37.5. Kultūras ministrijas padotības iestādēs un pašvaldības profesionālās vidējās izglītības iestādēs, kurām finansējumu piešķir no Kultūras ministrijas budžeta, vidējās izglītojamo/skolotāju proporcijas sadalījumu nosaka šo noteikumu 5. pielikumu;

37.6. pašvaldību un privāto dibinātāju profesionālās ievirzes mākslas, mūzikas un dejas programmu vidējās izglītojamo/skolotāju proporcijas sadalījums ir saskaņā ar Ministru kabineta noteikto kārtību, kādā valsts finansē profesionālās ievirzes mākslas, mūzikas un dejas izglītības programmas;

37.7. valsts dibinātajā sociālās korekcijas izglītības iestādē – 3:1.

38. Stundas ilguma koeficients (I) izsaka mācību stundas ilguma attiecību pret astronomisko stundu 40/60 = 0,667 vai bērnu no piecu gadu vecuma līdz pamatizglītības ieguves uzsākšanai rotaļnodarbības ilguma attiecību pret astronomisko stundu un izglītojamajiem ar smagiem garīgās attīstības traucējumiem vai vairākiem attīstības traucējumiem 30/60=0,5.

39. Mācību priekšmetu stundu vidējo procentuālo attiecību (T) aprēķina, vidējo mācību priekšmetu stundām paredzēto darba stundu skaitu dalot ar skolotāju amata vienībai atbilstošo darba stundu skaitu:

39.1. vispārējās un profesionālās izglītības programmās (izņemot profesionālās ievirzes izglītības programmas) – 22/36=0,611;

39.2. bērnu no piecu gadu vecuma līdz pamatizglītības ieguves uzsākšanai sagatavošanai – 25,2/36=0,7;

39.3. profesionālās ievirzes izglītības programmās mākslā, mūzikā un dejā skaitu – 28/36= 0,777;

39.4. profesionālās izglītības programmās mākslā, mūzikā un dejā – 22/36= 0,611.

40. Pārējo pedagogu amata vienību skaitu (izņemot šo noteikumu 31.punktā minēto), nosaka saskaņā ar:

40.1. vispārējās izglītības iestādei – 6.pielikuma 1.tabulu;

40.2. profesionālās izglītības iestādei – 6.pielikuma 2.un 3.tabulu,

40.3. speciālās izglītības iestādei – 6.pielikuma 4.tabulu,

40.4. internātskolai – 6.pielikuma 5.tabulu;

40.5. valsts dibinātai sociālās korekcijas izglītības iestādei - 6.pielikuma 6.tabulu.

41. Skolotāju amata vienību skaitu aprēķina atsevišķi izglītības iestādes struktūrvienībai, kas izveidojusies izglītības iestāžu reorganizācijas rezultātā un īsteno pamatizglītības pirmā posma (1. – 6. klase) izglītības programmu.

42. Izglītības iestādēm, kurās katrā 1. un 2.klasē izglītojamo skaits ir vairāk par 28 izglītojamiem, katrai no klasēm papildus aprēķina septiņas mācību stundas, lai nodrošinātu vienlaikus otra pedagoga darbu klasē latviešu valodā, matemātikā un svešvalodā.

43. Pedagogu amata vienību skaitu speciālās pirmskolas izglītības iestādēs/ grupās bērniem līdz piecu gadu vecumam nosaka, izmantojot bērnu/ pedagogu proporciju 6:1.

**V. Kārtība, kādā aprēķina un sadala valsts finansējumu pašvaldību un privāto izglītības iestāžu pedagogu darba samaksai**

44. Veicot mērķdotācijas un dotācijas aprēķinus, ministrijas ņem vērā:

44.1. šo noteikumu 9., 10., 14., 17. un 18.punktā noteiktās pedagogu amatalgas;

44.2. šo noteikumu 30.punktā noteikto finansējumu pedagogu profesionālās darbības kvalitātes piemaksām;

44.3. valsts sociālās apdrošināšanas obligātās iemaksas.

45. Ministrijas nosaka dotācijas apmēru privātai izglītības iestādei, kas īsteno:

45.1. pirmsskolas izglītības programmas bērniem no piecu gadu vecuma līdz pamatizglītības ieguves uzsākšanai;

45.2. akreditētas pamatizglītības programmas;

45.3. akreditētas vidējās izglītības programmas.

46. Privātā izglītības iestāde, kas īsteno profesionālās izglītības programmas, saņem dotāciju, ja tā līdz kārtējā gada 30. aprīlim ir noslēgusi līgumu ar Izglītības un zinātnes ministriju vai attiecīgās nozares ministriju par valsts noteikto finansēto vietu skaitu.

47. Izglītības un zinātnes ministrija aprēķina mērķdotācijas apmēru:

47.1. katrai pašvaldības vispārējās un profesionālās izglītības iestādei pedagogu (izņemot izglītojamo no piecu gadu vecuma izglītošanā nodarbināto pirmsskolas izglītības iestāžu pedagogu) darba samaksai, atbilstoši pedagogu amata vienību (izglītības iestādes vadītāja, viņa vietnieku, metodiķu valsts ģimnāzijās un skolotāju) skaitam;

47.2. katrai pašvaldībai:

47.2.1. atbilstoši skolotāju logopēdu, izglītības psihologu, izglītības iestādes bibliotekāru un pedagogu karjeras konsultantu amata vienību skaitam;

47.2.2. izglītojamo no piecu gadu vecuma izglītošanā nodarbināto pirmsskolas izglītības iestāžu pedagogu darba samaksai;

47.2.3. piemaksām par iegūto pedagogu profesionālās darbības kvalitātes pakāpi;

47.2.4. ilgstoši slimojošo izglītojamo skolotāju darba samaksai pašvaldībām, kuru izglītības iestādes īsteno pamatizglītības programmas slimnīcās;

47.2.5. papildu finansējumu līdz diviem komats pieciem procentiem no kopējās pašvaldībai aprēķinātās mērķdotācijas prombūtnē esošu pedagogu aizvietošanai, ilgstoši slimojošu izglītojamo mācīšanai, reemigrējošo un imigrējošo izglītojamo atbalstam latviešu valodas apguvei;

47.2.6. interešu izglītības pedagogu darba samaksai.

48. Interešu izglītības pedagogu daļējai darba samaksai amata vienību skaitu aprēķina atbilstoši šo noteikumu 12.punktā noteiktajam vidējam izglītojamo skaitam attiecīgajā administratīvajā teritorijā, klātienes vispārējās pamata un vispārējās vidējās izglītības iestādēs republikas pilsētās uz katriem 15 izglītojamajiem, novados – uz katriem 12 izglītojamajiem:

48.1. 1. – 6.klasē – 3 stundas nedēļā;

48.2. 7. – 9. klasē – 2 stundas nedēļā;

48.3. 10. – 12.klasē – 1 stunda nedēļā.

49. Izglītības un zinātnes ministrija aprēķina un sagatavo:

49.1. atbilstoši normatīvajos aktos noteiktajam budžeta projektu par mērķdotāciju pašvaldībām nākamajam budžeta gadam, norādot:

49.1.1. finansējuma apmēru periodam no 1.janvāra līdz 31.augustam sadalījumā pa pašvaldībām;

49.1.2. finansējuma apmēru periodam no 1.septembra līdz 31.decembrim valsts budžeta likumā kā nesadalīto finansējumu, kas aprēķināts atbilstoši šo noteikumu 11., 12., 13., 14., 15., 16., 17., 30., 40., 42., 43. un 48.punktam par iepriekšējo budžeta gadu un, ņemot vērā izglītojamo skaita prognozi;

49.2. atbilstoši Saeimā pieņemtajam ikgadējam valsts budžeta likumam:

49.2.1. atbilstoši šo noteikumu 47.punktā noteiktajam apstiprinātās mērķdotācijas sadalījumu pa pašvaldībām un izglītības iestādēm pašvaldību pamata, vispārējās vidējās un profesionālās izglītības iestāžu pedagogu darba samaksai un valsts sociālās apdrošināšanas obligātajām iemaksām periodam no 1.janvāra līdz 31.augustam, un iesniedz to apstiprināšanai Ministru kabinetā;

49.2.2. apstiprināšanai Ministru kabinetā nesadalīto finansējumu sadalījumā pa pašvaldībām un izglītības iestādēm – pašvaldību pamata, vispārējās vidējās un profesionālās izglītības iestāžu pedagogu darba samaksai un valsts sociālās apdrošināšanas obligātajām iemaksām kārtējam budžeta gadam no 1.septembra līdz 31.decembrim.

50. Pašvaldības mērķdotācijas saņemšanai un izdevumu veikšanai atbilstoši noteiktajam mērķim atver jaunu vai norāda esošu kontu Valsts kasē.

51. Rīkojumu par dotācijas sadali privātajām izglītības iestādēm izdod izglītības un zinātnes ministrs vai attiecīgās nozares ministrs, un Izglītības un zinātnes ministrija vai attiecīgās nozares ministrija saskaņā ar finansēšanas plānu pārskaita finansējumu konkrētai izglītības iestādei uz kontu Valsts kasē.

52. Novadu un republikas pilsētu pašvaldības sadarbībā ar sabiedrības pārstāvjiem izstrādā un apstiprina mērķdotācijas sadales kārtību izglītības psihologu, skolotāju logopēdu, izglītības iestāžu bibliotekāru, pedagogu karjeras konsultantu (izņemot speciālās izglītības iestādes), ilgstoši slimojošu izglītojamo skolotāju, interešu izglītības pedagogu darba samaksai, kā arī prombūtnē esošu pedagogu aizvietošanai un atbilstoši šai kārtībai sadala mērķdotāciju izglītības iestādēm.

53. Izglītības iestādes vadītājs nodrošina pedagogu amata vienību sadali un darba samaksas aprēķinu piešķirtā finansējuma ietvaros.

54. Dibinātājs nodrošina, ka sistēmā ir ievadīta un apstiprināta informācija par bērnu un izglītojamo skaitu pa klasēm (grupām) un izglītības programmām;

 54.1. vispārējās izglītības iestādēs un pašvaldību un privātajās profesionālās izglītības iestādēs uz kārtējā gada 1.janvāri, 27.maiju un 10.jūliju;

54.2. valsts dibinātajās profesionālās izglītības iestādēs – uz kārtējā gada 1.janvāri, 27.maiju un 1.oktobri.

55. Ja izglītības iestāde sistēmā sniegusi nepatiesas ziņas par izglītojamo skaitu, kā arī nepamatoti izlietojusi pedagogu darba samaksai paredzēto finansējumu, un tās rīcība apstiprināta finanšu vai izglītības kvalitātes uzraudzības institūciju aktos vai atzinumos, izglītības iestādes dibinātājs 30 dienu laikā no lēmuma pieņemšanas brīža atmaksā valsts budžetā nepamatoti izlietoto finansējumu.

56. Pašvaldības sagatavo pārskatu par mērķdotācijas izlietojumu iepriekšējā budžeta gadā atbilstoši šo noteikumu 7.pielikumam un līdz 15.janvārim ievada to Valsts kases informācijas sistēmā “Valsts budžeta un pašvaldību budžeta pārskati”.

57. Privātā izglītības iestāde līdz kārtējā gada 15.janvārim un 15.septembrim Izglītības un zinātnes ministrijā vai attiecīgās nozares ministrijā iesniedz pārskatu par dotācijas izlietojumu atbilstoši šo noteikumu 8. pielikumam.

 58. Izglītības un zinātnes ministrija vai attiecīgās nozares ministrija ir tiesīga:

58.1. grozīt izglītības iestādei noteikto dotācijas apmēru, ja valsts budžetā kārtējam gadam tiek grozīts šim mērķim paredzēto līdzekļu apmērs;

58.2. pārtraukt dotācijas izmaksu, ja izglītības iestādei:

58.2.1. ir anulēta pamatizglītības vai vispārējās vidējās izglītības programmas akreditācija vai beidzies tās termiņš;

58.2.2. ir anulēta attiecīgās programmas īstenošanai izsniegtā licence vai beidzies tās derīguma termiņš.

**VI. Pedagogu darba slodzes, mēneša darba algas likmes un mēneša darba algas noteikšanas kārtība** **augstskolā un koledžā**

59. Pedagogam augstskolā vai koledžā darba samaksas kārtību un darba slodzē ietveramos pienākumus nosaka attiecīgi augstskolas senāts vai koledžas padome, ievērojot šo noteikumu 1.pielikumā noteikto darba slodzes lielumu.

60. Zemāko mēneša darba algas likmi augstskolā pedagogam nosaka saskaņā ar šo noteikumu [9.pielikuma 1.tabulu](http://likumi.lv/doc.php?id=195578#piel1).

61. Koledžu direktoriem, viņu vietniekiem, struktūrvienību vadītājiem un pedagogiem, kas īsteno pirmā līmeņa profesionālās augstākās izglītības programmu, zemāko mēneša darba algas likmi nosaka saskaņā ar šo noteikumu [9.pielikuma](http://likumi.lv/doc.php?id=195578#piel1) 2.tabulu.

62. Koledžas vadītāja mēneša darba algu atbilstoši faktiskajam izglītojamo skaitam nosaka katru gadu pēc stāvokļa uz 1.oktobri.

63. Augstskolas dibināto izglītības iestāžu vadītājiem mēneša darba algu atbilstoši faktiskajam izglītojamo skaitam katru gadu pēc stāvokļa uz 1.oktobri nosaka attiecīgā augstskola.

**VII. Noslēguma jautājumi**

64. Šo noteikumu 32.5. un 32.6. apakšpunktā minētās programmas, kuru īstenošana un finansēšana uzsākta līdz 2014.gada 1.septembrim, turpina finansēt no mērķdotācijas, ja izglītības iestāde līdz kārtējā gada 31.martam ir iesniegusi ministrijā licencētu pamatizglītības programmu ar atbilstošu mācību priekšmetu stundu plānu, informāciju par apmaksājamo stundu skaitu, prognozējamo skolēnu skaitu.. Ministrija izvērtē un atzīmē apstiprinātās programmas sistēmā līdz kārtējā gada 10.jūlijam.

65. Atzīt par spēku zaudējušiem:

65.1. Ministru kabineta 2009.gada 22.decembra noteikumus Nr.1616 „Kārtība, kādā aprēķina un sadala valsts budžeta mērķdotāciju pašvaldību izglītības iestādēm bērnu no piecu gadu vecuma izglītošanā nodarbināto pirmsskolas izglītības pedagogu darba samaksai un pašvaldību vispārējās pamatizglītības un vispārējās vidējās izglītības iestāžu pedagogu darba samaksai” (Latvijas Vēstnesis, 2009, 205.nr., 2010, 138.nr.; 2011, 131., 205.nr.; 2012, 133.nr.; 2013, 100., 169.nr.; 2014, 137.nr);

65.2. Ministru kabineta 2011.gada 5.jūlija noteikumus Nr.523„Kārtība, kādā aprēķina un sadala valsts budžeta mērķdotāciju pedagogu darba samaksai pašvaldību izglītības iestādēs, kurās īsteno profesionālās pamatizglītības, arodizglītības un profesionālās vidējās izglītības programmas” (Latvijas Vēstnesis, 2011, 105.nr.; 2013, 188.nr.; 2014, 162.nr.);

65.3. Ministru kabineta 2014.gada 1.jūlija noteikumus Nr.371 “Kārtība, kādā valsts finansē pirmsskolas izglītības programmas bērniem no piecu gadu vecuma līdz pamatizglītības ieguves uzsākšanai un pamatizglītības un vispārējās vidējās izglītības programmas, kuras īsteno privātās izglītības iestādes” (Latvijas Vēstnesis, 2014, 133., 241.nr.);

65.4. Ministru kabineta 2009.gada 28.jūlija noteikumus Nr.836 “Pedagogu darba samaksas noteikumi” (Latvijas Vēstnesis, 2009, 121., 168.nr.; 2010, 137.nr.; 2011, 131.nr.; 2012, 133.nr.; 2013, 169.nr.; 2014, 137.nr.).

66. No pašvaldības budžeta un privātajiem līdzekļiem finansēto pedagogu amata algas atbilstoši 2.pielikumam nodrošina no 2018.gada 1.septembra.

 67. Pašvaldību izglītības iestāžu struktūrvienībām, kas izglītības iestāžu reorganizācijas procesā izveidotas līdz 2015.gada 1.septembrim, skolotāju amata vienības līdz 2018.gada 1.septembrim aprēķina kā atsevišķai izglītības iestādei.

68. Noteikumi stājas spēkā 2016.gada 1.septembrī.

Ministru Laimdota Straujuma

Izglītības un zinātnes ministre Mārīte Seile

Iesniedzējs:

Izglītības un zinātnes ministre Mārīte Seile

Vizē:

Valsts sekretāra vietnieks –

Nodrošinājuma un finanšu

departamenta direktors,

valsts sekretāra pienākumu izpildītājs Elmārs Martinsons

06.08.2015.

3969

A.Āboliņa,

67047930, anita.abolina@izm.gov.lv

L.Buceniece

67047830, liga.buceniece@izm.gov.lv

M.Jansone,

67047973, modra.jansone@izm.gov.lv